**Pasientinformasjon fra kirurgisk avdeling 4E**

**Til deg som er operert for tette blodårer**

Her kan du finne svar på noe av det du kanskje lurer på når du kommer hjem etter operasjonen. Mye av dette har du fått informasjon om, men det kan være greit å finne det gjentatt her.

**Agraffene** (metallstiftene) kan fjernes 12-14 dager etter operasjonen. Dette kan gjøres hos din fastlege.

**Bandasje** over operasjonssåret er ikke nødvendig, med mindre det siver væske. Du kan dusje som vanlig når du kommer hjem. Dersom du har bandasje på, tar du den av før du dusjer, og legger på ny, tørr bandasje etterpå (ved behov). Såret dusjes med lunkent vann, ikke såpe. Klapp forsiktig tørt med håndkle. Du bør ikke bade i basseng de første 2 måneder.

**Infeksjon** i operasjonssåret forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din.

**Hovne bein** kan være en naturlig følge av operasjonen for tette blodårer i beina. Dette oppstår fordi foten har fått bedre blodsirkulasjon, og vil bli bedre etter hvert. Normal aktivitet er bra (f.eks å gå tur), men husk å ha den hovne foten høyt når du hviler (f.eks på en skammel). Dersom du i tillegg til å ha hovne bein også får nye smerter dypt i legg eller lår kan dette være tegn på blodpropp (DVT), og du bør da kontakte fastlegen din, evt karkirurgisk avdeling 4E.

**Smerter** i forbindelse med operasjonen kan lindres med smertestillende tabletter, som forordnet av legen før du reiste hjem. Hvis du ikke har fått resept, kan du bruke Paracet eller Ibux i en periode. Følg pakningsvedlegget! Trenger du mer utover dette, kan du ta kontakt med egen lege.

**Sterk sol** på operasjonssåret bør unngås de første månedene etter operasjonen. Beskytt arrene med sunblock solkrem eller plaster (Micropore). Dette er for å få et så pent arr som mulig.

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Kontrollen er vanligvis 1 måned etter utskrivelse. Poliklinikken har tlf: 51518511.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

Kirurgisk seksjon 2022